钦定古今图书集成/明伦汇编/官常典/第747卷 > 马从聘〈子士悫 士通 士伟 侄士禄 孙国瑊〉
## 钦定古今图书集成/明伦汇编/官常典/第747卷 > 马从聘〈子士悫 士通 士伟 侄士禄 孙国瑊〉

按《明外史》本传：“从聘，字起莘，灵寿人。万历十七年进
士。授青州推官。决狱有声，擢御史。勋卫李宗城册封平，秀吉逃归，从聘言其父言恭不当复督戎政，不从。
出理两淮盐课，言近日泰山崩离析者一里有馀，由
开矿断地脉所致，不可不速罢。不报。奸人田应璧请
掣卖没官馀盐助大功，帝即遣中官鲁保督之，从聘”
极陈其欺罔状，不从。还朝，改按浙江，又按苏、松。疏论
苏、松、常、镇增税课之害，乞减免，不报。以久次擢太仆
少卿，拜右佥都御史，巡抚延绥，失事夺俸。既而有《𢭏
巢》功，会引疾归。兵科赵兴邦请叙，不报。后加兵部右
侍郎。家居二十馀年，屡荐不起。崇祯十一年冬，灵寿
破，从聘北向再拜，顾三子曰：“吾大臣，义不可辱。汝曹
生，无害也。”三子不从，皆自缢。从聘死，年八十二。赠兵
部尚书，谥《介敏》，官其一子。

按《灵寿县志》：崇祯戊寅冬，城破，从聘北向再拜，顾三
子士悫、士通、士伟在侧，麾之去，曰：“吾为大臣，受朝廷
厚恩，誓以必死，汝曹即生，无害也。”三子顿首泣，愿从
死，遂皆死之。侄士禄，孙国瑊，皆殉国难。